Tidlig på 1300-tallet begynte byggingen av borgen Stará Ľubovňa som nevnes for første gang skriftlig i 1311. Byen fikk status som kongelig fristad innenfor Kongedømmet Ungarn av kong Ludvig I i 1364. Dette innebar at byen fikk en høy grad av selvstyre og Magdeburg-retter. I 1412 ble fredsavtalen (Lubowla-traktaten) mellom Vladislav II Jagello av Polen og Sigismund av Ungarn forhandlet frem ved borgen. Fredsavtalen medførte at Stará Ľubovňa og 13 andre byer i Spiš-området ble overført til Polen. Dette området forble del av Polen frem til Polens første deling i 1772.